Source: https://www.najpravo.sk/judikatura/obcianske-procesne-pravo/trovy-konania/pravo-vedlajsieho-ucastnika-spotrebitelskeho-zdruzenia-na-nahradu-trov-pravneho-zastupenia-6742.html
Timestamp: 2019-12-06 15:17:24+00:00
Document Index: 11716799

Matched Legal Cases: ['súd ', '§ 146', 'súd ', '§ 150', '§ 96', '§ 10', 'súd ', '§ 212', '§ 214', '§ 93', '§ 24', '§ 10', '§ 121', '§ 10', '§ 146', '§ 10', 'súd ', '§ 220', '§ 10', '§ 224', '§ 142']

4.7. 2012, 11:06 | najpravo.sk
Občiansky súdny poriadok vo svojich ustanoveniach nevylučuje, aby účastník odborne spôsobilý hájiť svoje záujmy v konaní pred súdom, sa nemohol dať zastúpiť zástupcom a aby len z tohto dôvodu mu nemala byť priznaná náhrada trov vzniknutých v súvislosti s právnym zastupovaním. Náklady s tým spojené sú vždy potrebné. Vyššie uvedené sa v plnej miere vzťahuje tiež na možnosť vedľajšieho účastníka dať sa zastupovať v konaní advokátom.
(uznesenie Krajského súdu Prešov zo dňa 28. marca 2012, sp. zn. 7Co/34/2012)
Prvostupňový súd napadnutým uznesením konanie zastavil a žalobcovi uložil povinnosť nahradiť vedľajšiemu účastníkovi trovy konania vo výške 319,46 Eur. Žalovanému náhradu trov konania nepriznal. Žalobcovi vrátil súdny poplatok vo výške 45,37 Eur. Výrok o trovách konania vo vzťahu k vedľajšiemu účastníkovi odôvodnil ust. § 146 ods. 2 O.s.p. a vedľajšiemu účastníkovi priznal náhradu trov konania v celkovej výške 319,46 Eur za tri úkony právnej služby. Za základ pre výpočet odmeny vzal sumu 1.865,50 Eur pozostávajúcu z istiny vo výške 873,85 Eur a z kapitalizovaných úrokov z omeškania ku dňu prevzatia zastúpenia vo výške 991,65 Eur.
Proti tomuto uzneseniu, a to konkrétne proti výroku o trovách konania medzi žalobcom a vedľajším účastníkom, podal v zákonom stanovenej lehote odvolanie žalobca. Navrhol uznesenie zmeniť tak, aby vedľajšiemu účastníkovi náhrada trov konania priznaná nebola. Účelom právneho zastúpenia je predovšetkým zastupovanie záujmov klienta. V danom prípade možno konštatovať, že právne zastúpenie vedľajšieho účastníka je nadbytočné, nehospodárne, nakoľko združenie sa samo prezentuje ako inštitúcia spôsobilá na ochranu spotrebiteľa v rámci súdneho konania. Konaním vedľajšieho účastníka v podobe jeho právneho zastúpenia dochádza k nadbytočnému navyšovaniu trov konania a nehospodárnosti konania a na túto skutočnosť mal súd prihliadnuť a reflektovať použitím ust. § 150 O.s.p. K späťvzatiu žaloby došlo ešte pred začatím pojednávania vo veci, a preto súhlas žalovaného so späťvzatím žaloby v zmysle ust. § 96 ods. 3 O.s.p. nie je potrebný. Preto vyjadrenie vedľajšieho účastníka k podanému späťvzatiu žaloby je nedôvodné a účelne navyšuje trovy právneho zastúpenia, čo je v rozpore so zásadou hospodárnosti súdneho konania. Okrem toho, pri výpočte odmeny sa malo vychádzať z hodnoty sporu 873,85 Eur. Úrok z omeškania, ktorý nie je bližšie určiteľný vzhľadom na označenie do zaplatenia, nie je súčasťou základu pre výpočet odmeny. Ak by sa za tarifnú hodnotu malo považovať aj príslušenstvo pohľadávky, muselo by to byť uvedené v ust. § 10 ods. 2 vyhlášky č. 655/2004 Z. z.
Odvolací súd v zmysle zásad ust. § 212 O.s.p. preskúmal uznesenie v jeho napadnutej časti spolu s konaním, ktoré mu predchádzalo, vec prejednal bez nariadenia pojednávania v súlade s ust. § 214 ods. 2 O.s.p. a zistil, že odvolanie žalobcu je čiastočne opodstatnené.
Vo veci sa nedá stotožniť s argumentáciou o nadbytočnosti a nehospodárnosti právneho zastupovania vedľajšieho účastníka len preto, lebo vedľajší účastník je inštitúciou zriadenou na ochranu spotrebiteľa. Vedľajší účastník má v konaní rovnaké práva a povinnosti ako účastník, čo je zrejmé z ust. § 93 ods. 4 O.s.p. Občiansky súdny poriadok v ust. § 24 a nasl. umožňuje každému účastníkovi dať sa zastúpiť v konaní zástupcom, ktorého si zvolí. Takýmto zástupcom môže byť i advokát. Občiansky súdny poriadok vo svojich ustanoveniach pritom nevylučuje, aby účastník odborne spôsobilý hájiť svoje záujmy v konaní pred súdom, sa nemohol dať zastúpiť zástupcom a aby len z tohto dôvodu mu nemala byť priznaná náhrada trov vzniknutých v súvislosti s právnym zastupovaním. Náklady s tým spojené sú vždy potrebné. Vyššie uvedené sa v plnej miere vzťahuje tiež na možnosť vedľajšieho účastníka dať sa zastupovať v konaní advokátom.
Neúčelným nie je ani úkon označený ako vyjadrenie k späťvzatiu žaloby. Na vyjadrenie k späťvzatiu žaloby bol vedľajší účastník vyzvaný priamo prvostupňovým súdom.
Vo veci sa ale nesprávne postupovalo, ak do základu pre výpočet odmeny za jeden úkon právnej služby okrem istiny 873,85 Eur boli vzaté i kapitalizované úroky z omeškania v sume 991,65 Eur.
Podľa ust. § 10 ods. 2 vyhlášky č. 655/2004 Z. z. o odmenách a náhradách advokátov za poskytovanie právnych služieb v znení neskorších predpisov ak nie je ustanovené inak, považuje sa za tarifnú hodnotu výška peňažného plnenia alebo cena veci alebo práva, ktorých sa právna služba týka, určená pri začatí poskytovania právnej služby; za cenu práva sa považuje aj hodnota pohľadávky a hodnota záväzku.
Uvedené ustanovenie výslovne hovorí o hodnote pohľadávky a nie aj o hodnote príslušenstva
pohľadávky. Úroky z omeškania sú len príslušenstvom pohľadávky (§ 121 ods. 3 OZ). Ak by základom pre výpočet odmeny mala byť aj hodnota príslušenstva, musel by to zákonodarca výslovne uviesť v už spomínanom ust. § 10 ods. 2 vyhlášky č. 655/2004 Z. z. v znení neskorších predpisov. Keďže sa tak nestalo, tarifnou hodnotou je len hodnota uplatnenej peňažnej pohľadávky.
Pri hodnote peňažnej pohľadávky vo výške 873,85 Eur vedľajšiemu účastníkovi v súlade s ust. § 146 ods. 2 veta prvá O.s.p. vznikol nárok na náhradu trov prvostupňového konania vo výške 212,16 Eur, nakoľko žalobca späťvzatím žaloby zavinil zastavenie konania. Suma 212,16 Eur pozostáva z odmeny právneho zástupcu vedľajšieho účastníka za tri úkony právnej služby (prevzatie a príprava zastúpenia dňa 1. 6. 2011, spísanie vyjadrenia k žalobe zo dňa 28. 11. 2011 a spísanie vyjadrenia k späťzvatiu žaloby zo dňa 16. 1. 2012) vo výške po 51,45 Eur za úkon (§ 10 ods. 1 vyhlášky č. 655/2004 Z. z. v znení neskorších predpisov), z režijného paušálu za dva úkony právnej služby vykonané v roku 2011 vo výške po 7,41 Eur za úkon, z režijného paušálu za úkon vykonaný v roku 2012 vo výške 7,63 Eur a zo sumy 35,36 Eur tvoriacej 20% DPH.
Odvolací súd preto postupom vyplývajúcim z ust. § 220 O.s.p. uznesenie vo výroku o trovách konania medzi žalobcom a vedľajším účastníkom zmenil a vedľajšiemu účastníkovi priznal náhradu trov prvostupňového konania vo výške 212,16 Eur a na ich náhradu zaviazal žalobcu.
právneho zástupcu vedľajšieho účastníka za tri úkony právnej služby (prevzatie a príprava zastúpenia dňa 1. 6. 2011, spísanie vyjadrenia k žalobe zo dňa 28. 11. 2011 a spísanie vyjadrenia k späťzvatiu žaloby zo dňa 16. 1. 2012) vo výške po 51,45 Eur za úkon (§ 10 ods. 1 vyhlášky č. 655/2004 Z. z. v znení neskorších predpisov), z režijného paušálu za dva úkony právnej služby vykonané v roku 2011 vo výške po 7,41 Eur za úkon, z režijného paušálu za úkon vykonaný v roku 2012 vo výške 7,63 Eur a zo sumy 35,36 Eur tvoriacej 20% DPH.
O trovách odvolacieho konania rozhodol podľa ust. § 224 ods. 1 O.s.p. v spojení s ust. § 142 ods. 2 O.s.p. Dôvodom takéhoto rozhodnutia o trovách odvolacieho konania bola skutočnosť, že v odvolacom konaní v prevažnej miere úspešnejší vedľajší účastník sa do rozhodnutia odvolacieho súdu k podanému odvolaniu žalobcu nevyjadril a ani nepodal návrh na rozhodnutie o trovách odvolacieho konania. Vyjadrenie k odvolaniu zo dňa 20. 4. 2012 bolo vedľajším účastníkom podané až po vydaní rozhodnutia, a preto za takéto podanie nemajúce vplyv na výsledok odvolacieho konania vedľajšiemu účastníkovi náhrada trov priznaná byť nemohla.
dovolanie vedľajší účastník rekodifikácia judikatúra súdne poplatky oslobodenie od súdnych poplatkov náhrada škody exekúcia úroky z omeškania dokazovanie odvolanie náhrada trov konania spotrebiteľ dedenie bezpodielové spoluvlastníctvo manželov premlčanie ochrana osobnosti mediácia podielové spoluvlastníctvo trovy konania
Návštev: 11532814 | Pravidlá používania portálu | Napíšte nám | Tvorba web stránok, www.webcreators.sk | Webhosting - HostCreators | Admin